Kommenteeritud kokkuvõte

Mõjuhinnang liidus 470–790 MHz sagedusala kasutamise kohta

A. Vajadus meetmete järele

Miks? Mis on lahendamist vajav probleem?

Traadita ühenduse jaoks on vaja juurdepääsu sobivale spektrile. Mobiilse andmeside mahu kasv, mille taga on peamiselt videosisu, koormab praegu traadita lairiba kasutada olevaid sagedusalasid. Olukorra lahendamiseks on Rahvusvahelise Telekommunikatsiooni Liidu (ITU) tasandil võetud meetmeid ja arutletud alla 1 GHz spektri võimaliku kasutamise üle. ITU lubab 694–790 („700”) MHz sagedusala kasutada traadita lairiba jaoks. Põhja-Ameerika riigid kavatsevad samuti kasutada 470–694 („alla 700”) MHz sagedusala traadita lairiba jaoks. Kuna ELis kasutatakse kogu UHF-sagedusala (470–790 MHz) praegu maapealse digitaaltelevisiooni (DTT) jaoks ning programmitootmise ja erisündmuste edastamise (PMSE) audioseadmete jaoks, esineb selle ihaldusväärse spektri kasutamisel vastandlikke huvisid. ELi ühtlustatud sagedusalad traadita lairiba jaoks, eriti alla 1 GHz sagedusalad, on Euroopa uues digitaalses tegevuskavas liidu jaoks sätestatud ühenduvuseesmärkide saavutamiseks olulisel kohal. ELi riigid toetavad 700 MHz sagedusalas traadita lairiba teenuste osutamise reguleerimisel ELi kooskõlastatud lähenemist, kuid riikidel on erinevad arusaamad sobivast ajastusest, sest nende DTT vajadused on väga erinevad. Need lahknevad arusaamad võivad pidurdada ELi ühenduvuseesmärkide saavutamiseks vajalike täiustatud võrkude kasutuselevõttu ning põhjustada ELi riikide vahel piirüleseid häireid.

Mida selle algatusega loodetakse saavutada?

Digitaalne ühtne turg on üks kümnest komisjoni tähtsaimast poliitilisest prioriteedist. Digitaalse ühtse turu saavutamiseks on universaalne kiire traadita ühenduvus otsustava tähtsusega. Seda on kõikidele ELi kodanikele võimalik pakkuda kulutõhusalt, kasutades selleks püsi- ja traadita võrke, mis on võrdselt olulised. Kogu ELi hõlmav kiire ühenduvus teeb võimalikuks audiovisuaalsete ja mobiilsideteenuste turgudel uuenduslike teenuste arendamise. See loob ka vundamendi uute teenuste jaoks – näiteks võrku ühendatud autod, mis toimimiseks vajavad kogu ELi hõlmavat katvust ja võimekust. Komisjon sätestab tulevikus UHF-sagedusala kasutamise ELi strateegia, et seda spektriosa saaks tõhusalt kasutada arenevate telekommunikatsiooni- ja meediaturgudega kohanemiseks, säilitades samas ELi audiovisuaalmudeli ja praeguse tasuta avalik-õigusliku ringhäälingu.

Milline on ELi tasandil meetmete võtmise lisandväärtus?

ELi kooskõlastatud lähenemisel on riiklikul või piirkondlikul tasandil võetavate meetmetega võrreldes järgmised eelised: nii tagatakse 2020. aastaks kogu ELi hõlmav ühenduvus kiirusega 30 Mbps, et võimaldada olemasolevate teenuste innovatsiooni ja luua vundament universaalset ühenduvust nõudvate uute teenuste jaoks; nii välditakse traadita lairiba ja maapealse digitaaltelevisiooni vahelisi häireid; nii saab kasu 700 MHz sagedusalal töötavate seadmete peaaegu üleilmse turuga kaasnevast mastaabisäästust.

B. Lahendused

Milliseid seadusandlikke ja mitteseadusandlikke poliitikavalikuid on kaalutud? Kas on olemas eelistatud variant? Miks?

Kaalutud on järgmist 4 poliitikavalikut: 1 — ELi meetmed puuduvad: ELi riigid otsustavad 700 MHz sagedusala teenuse eraldamise ja vastavate tegevuslubade andmise (maapealne digitaaltelevisioon ja/või traadita lairiba) ning kasutadaolevate sageduste, samuti asjaomaste tehniliste ja juurdepääsutingimuste üle iseseisvalt. 2 — 700 MHz sagedusala kooskõlastatud määramine ja vastavate tegevuslubade andmine. See hõlmaks järgmist: määramise ja piiriülese kooskõlastuse tähtpäev; 700 MHz tegevuslubadele kehtestatud teeninduspiirkonna tutvustamine; alla 700 MHz sagedusala reserveerimine maapealsele digitaaltelevisioonile ja PMSE audioseadmetele. Aastaks 2025 on kavas teha ELi tasandi turuhindamine, et uuesti hinnata alla 700 MHz sagedusala eeskirju. 3 — 700 MHz sagedusala kooskõlastatud määramine ja vastavate tegevuslubade andmine (nagu 2. valiku all) ning alla 700 MHz sagedusala kooskõlastatud määramine üksnes allalingiga piiratud kasutuseks tingimusel, et riigi tasandi nõudluse tekkimisel osutatakse laiale rahvahulgale audiovisuaalmeedia teenuseid, sealhulgas tasuta ringhääling, ning tagatud on PMSE audioseadmete kasutamine. Aastaks 2025 on kavas teha ELi tasandi turuhindamine, et uuesti hinnata alla 700 MHz sagedusala eeskirju. 4 — Kogu UHF-sagedusala kooskõlastatud määramine ja vastavate tegevuslubade andmine traadita lairibateenuste jaoks hiljemalt aastaks 2020. Eelistatakse poliitikavalikut nr 3, kuna see tagab tasakaalustatud ja paindliku lahenduse, millega toetada digitaalmajandust, Euroopa audiovisuaalset mudelit ja kodanike hüvesid.

Kes toetab millist poliitikavalikut?

Ringhäälingu- ja meediasektorid toetavad Lamy' aruannet. Valik nr 3 põhineb sellel aruandel, kuna selles soovitatakse 700 MHz sagedusala kooskõlastatud määramist ja vastavate tegevuslubade andmist ning paindlikku lähenemist alla 700 MHz sagedusalale. See lähenemine näeb ette traditsiooniliste ringhäälinguteenuste ja traadita lairibateenuste kooseksisteerimise üksnes allalingi režiimis. Raadiospektripoliitika töörühma kuuluvad ELi liikmesriikide esindajad võtsid raadiospektripoliitika töörühmas vastu arvamuse, milles toetatakse valikut, et 700 MHz sagedusala kasutusotstarvet muudetakse ELi kooskõlastatud lähenemisega. See hõlmab järgmist: - 700 MHz sagedusalas traadita lairiba kasutamise tehniliste tingimuste ühtlustamine; - 700 MHz sagedusala vabakslaskmise ühise tähtpäeva määramine, ning - alla 700 MHz sagedusala paindlik kasutus. Mõlema dokumendi üle korraldati avalikud konsultatsioonid ja vastajad toetasid ELi kaudu kooskõlastamist.

C. Eelistatud poliitikavaliku mõju

Millised on eelistatud poliitikavaliku plussid (lisaks üldistele)?

Valikuga nr 3 tagatakse traadita lairiba jaoks täiendav ELi tasandil ühtlustatud spekter, täites seega raadiospektripoliitika programmis sätestatud spektrieesmärgi; panustatakse digitaalse ühtse turu ühenduvuseesmärkidesse ja digitaalse tegevuskava lairibaeesmärkidesse; vähendatakse UHF-ringhäälingu sagedusala kasutamise killustatust ning välditakse traadita lairiba ja maapealse digitaaltelevisiooni vahelisi häireid; soodustatakse innovatsiooni ja turu üleminekut tõhusamale tehnoloogiale; kohanetakse uute audiovisuaalse tarbimise vormidega, säilitades samas praeguse tasuta vaatamise mudeli; võimaldatakse ELi riikidele paindlikkust lubada alla 700 MHz sagedusala kasutamist muuks kui maapealse digitaaltelevisiooni ja PMSE audioseadmete jaoks, kui see on võimalik ja nimetatud kasutused on tagatud; lisatakse ELi positsiooni kaalukust rahvusvahelistes läbirääkimistes alla 700 MHz sagedusala tulevase kasutuse üle.

Millised kulud eelistatud poliitikavalikuga kaasnevad (lisaks põhikuludele)?

Maapealse digitaaltelevisiooni (era- ja avaliku sektori) ringhäälinguorganisatsioonid ja PMSE audioseadmete kasutajad kaotavad veel ühe osa UHF-spektrist (lisaks 800MHz sagedusalale, mille kasutusotstarvet muudeti juba varem). Üleminekuga alla 700 MHz sagedusalale kaasnevad ringhäälinguvõrkude ümbersuunamisest tingitud üleminekukulud. Kui maapealse digitaaltelevisiooni võrgu operaatorid soovivad edastatavate programmide mitmekesisust ja kvaliteeti säilitada, peavad nad lühikese ajaga uuendama varustuse kõige tõhusamale spektritehnoloogiale. Tarbijatele tekitab ebamugavusi see, et maapealse digitaaltelevisiooni teenuste edasiseks tarbimiseks on vaja seadmeid (digimuundurid ja mõnel juhul uued antennid) tagastada või asendada.

Milline on mõju ettevõtjatele, VKEdele ja mikroettevõtjatele?

Ühest küljest on suurem osa loome- ja kultuuritööstusest VKEde pärusmaa. Kõige suurem on mõju PMSE audioseadmete kasutajate kategoorias, sest programmide ja ürituste tootmiseks ning salvestamiseks kättesaadav „valge ala” jääks oluliselt väiksemaks. Teisest küljest oleks paljudele traadita lairiba sektoriga seotud VKEdele spektri ulatuslikum kättesaadavus kasulik ning seega nende äritegevust toetav. Komisjon on 2014. aastal vastu võetud rakendusotsusega taganud, et PMSE audioseadmete jaoks jääb teatav baassagedusala kättesaadavaks. Lisaks küsib komisjon PMSE teenuste ELi strateegia kohta raadiospektripoliitika töörühma arvamust. Valiku nr 3 all võivad ELi riigid otsustada kasutada 700 MHz sagedusala mingit osa (kuni 25 MHz nn dupleksi vahealas) PMSE jaoks.

Kas on ette näha märkimisväärset mõju liikmesriikide eelarvetele ja ametiasutustele?

Riiklike asutuste kulud ja tulud olenevad kohaldatavast riiklikust raamistikust (nt kasutuslubade tagasivõtmise, uuendamise või muutmise võimalustest ja tingimustest) ja/või muudest halduskuludest. Mitmed ELi riigid peavad 700 MHz sagedusalas väljastatud kehtivad tegevusload tagasi võtma või neid muutma, et selles sagedusalas saaks minna üle mobiilse lairiba teenustele. Oksjonid täidaksid küll riigikassat, ent lõppkasutajate seadmete ajakohastamise võimalikud avalikud tugimeetmed võivad vajada riigieelarvest täiendavaid süste.

Kas on oodata muud olulist mõju?

Ei.

D. Järelkontroll

Millal poliitika läbi vaadatakse?